Høsten 1944 hadde Sholto Douglas, øverstkommanderende for den britiske kystkommandoen , utstedt en ordre som ga tillatelse til å angripe alle tyske skip over 1500 tonn nord for Stavanger. På den tiden var det 300 000 tyske soldater i Norge, og motivet var trolig å hindre tysk styrkeforflytning sørover langs kysten til kampene som pågikk for fullt på kontinentet. Den norske eksilregjeringen ved forsvarets overkommando kjente til den britiske strategien. De britiske flyverne som senket «Rigel» trodde antakelig at de senket et skip med tyske soldater. Flyene skulle i utgangspunktet angripe havnen og jernbanestasjonen i Mosjøen.